b'\n_START_ARTICLE_\nPotres na Kozjanskem 1974\n_START_PARAGRAPH_\nPotres na Kozjanskem leta 1974 je 20. junija ob 17. uri in 8 minut po svetovnem \xc4\x8dasu prizadel z majhnimi in skromnimi lesenimi hi\xc5\xa1ami, kritimi s slamo, in navidezno trdnimi kamnitimi zgradbami pokrajino Kozjansko._NEWLINE_Magnituda potresa je bila 5,1, najve\xc4\x8dji u\xc4\x8dinki pa so dosegli med VII. in VIII. stopnjo po EMS. \xc5\xbdari\xc5\xa1\xc4\x8de je nastalo v globini pribli\xc5\xbeno 13\xc2\xa0km. Njegov vpliv je zajel obmo\xc4\x8dje s polmerom okoli 150\xc2\xa0km ali 70.000\xc2\xa0km\xc2\xb2. Najbolj prizadeta kraja sta bila \xc5\xa0marje pri Jel\xc5\xa1ah in \xc5\xa0entjur pri Celju, kjer je bilo po\xc5\xa1kodovanih okoli 1000 zgradb v ve\xc4\x8d kot 80 zaselkih._NEWLINE_Potres so \xc4\x8dutili prebivalci vseh ve\xc4\x8djih slovenskih mest razen na Koprskem. Njegov vpliv pa je zajel tudi severozahodni del Italije, ve\xc4\x8dji del Avstrije in severozahodno Hrva\xc5\xa1ko, vklju\xc4\x8dno z Zagrebom._NEWLINE_Potresnim sunkom je sledilo de\xc5\xbeevje, ki je povzro\xc4\x8dilo \xc5\xa1e dodatne te\xc5\xbeave pri re\xc5\xa1evanju in popravilih. Med potresom so nastali \xc5\xa1tevilni novi plazovi, obnovili pa so se tudi nekateri stari._NEWLINE_Po\xc5\xa1kodovanih je bilo okoli 5300 zgradb, od katerih so jih kasneje veliko poru\xc5\xa1ili (okoli 1000): v ob\xc4\x8dini \xc5\xa0marje pri Jel\xc5\xa1ah 3630, v ob\xc4\x8dini \xc5\xa0entjur pri Celju 1309, v ob\xc4\x8dini Celje okoli 344 in v ob\xc4\x8dini Slovenske Konjice 14. Prizadetih prebivalcev je bilo ve\xc4\x8d kot 15.000.'